झारखंड के गढ़वा जिले में एक अदभुत स्कूल है. यहां बच्चों को शराब पिलाई जाती है और अश्लील फिल्में दिखाई जाती हैं. मामला सामने आने पर स्कूल के प्रिंसिपल ने कहा कि यहां के बच्चे शराब पीकर ही पैदा हुए हैं और यहां सभी शराब पीते हैं.

दरअसल गढ़वा जिले के कुदरूम जनजातीय आवासीय स्कूल में बच्चों ने शिक्षकों पर खाना नहीं देने का आरोप लगाया था. इतना ही नहीं, बच्चों पर भी शिक्षकों को बंधक बनाने का आरोप था. इस मामले की जांच के लिए पीयूसीएल (पीपल्स यूनियन फॉर सिविल लिबर्टी) की टीम यहां पहुंची थी. टीम उस वक्त हैरान रह गई जब जांच के दौरान उसे पता चला कि शिक्षा के मंदिर में बच्चों को शराब पिलाई जा रही है और पॉर्न फिल्में दिखाई जा रही हैं.

जब जिला कल्याण पदाधिकारी जनार्दन राम से जानकारी मांगी गई तो उन्होंने कहा कि हॉस्टल का प्रभार चपरासी को दे दिया गया था. स्कूल के ज्यादात्तर बच्चों ने भी शराब पिलाने और अश्‍लील फिल्‍म दिखाने के लिए चपरासी गनौरी महतो को जिम्मेदार ठहराया है. हालांकि, गनौरी का कहना है कि वह निर्दोष है और उसे बेवजह मोहरा बनाया जा रहा है.

प्रिंसिपल के उल्टे बोल

स्कूल के प्रिंसिपल गणेश सिंह मुंडा ने कहा कि गनौरी सबसे छोटा कर्मचारी है, इसलिए लोग उसे फंसा रहे हैं. मुंडा ने कहा कि यहां के बच्चे शराब पीकर ही पैदा हुए हैं. उन्होंने कहा कि स्कूल के दो लोगों को छोड़कर सभी शराब पीते हैं, चाहे स्टूडेंट हों या टीचर. पीयूसीएल इस मामले में जल्द ही राज्य सरकार को रिपोर्ट सौंपेगी. राज्य के ग्रामीण विकास मंत्री के. एन. त्रिपाठी ने मामले की जांच के आदेश दे दिए हैं.